SKRIFTLIG FORESPØRGSEL E-0817/01

af Gian Gobbo (TDI) til Kommissionen

(19. marts 2001)

Om: Børns situation i Rumænien

Børns situation i Rumænien er meget foruroligende. Af flere forskellige presserapporter fremgår det, at rumænske børn og unge ofte dagligt er udsat for vold og misbrug. Særlig skræmmende er situationen for de forældreløse børn, som lever forladt på gaderne i Bukarest og Timisoara eller på børnehjem under forfærdelige forhold.

Mange af disse børn er desuden inficeret med AIDS, og de offentlige strukturer i Rumænien er ofte ikke i stand til at påtage sig opgaven med at give komplicerede medicinske behandlinger.

Den systematiske udnyttelse af børn blandt de lokale roma-grupper er ligeledes uacceptabel, idet denne udnyttelse undertiden antager form af slaveri.

Kan Kommissionen oplyse følgende:

- hvilke foranstaltninger agter den at træffe for at forbedre de rumænske børns liv i forbindelse med udvidelsesproceduren?

- er den i besiddelse af bevismateriale vedrørende presseforlydender om påstået handel med rumænske børn til fordel for pædofile netværk, der også driver virksomhed i Den Europæiske Union? Denne handel påstås i nogle tilfælde at omfatte ulovlig eksport af organer, og hævdes tillige også at omfatte en række internationale ikke-statslige organisationer, der arbejder i Rumænien.

Svar afgivet på Kommissionens vegne af Günter Verheugen

(5. juni 2001)

Fællesskabet har ydet bistand til Rumænien siden 1990, hovedsageligt gennem Phare-programmet, for at forbedre situationen for børn i institutioner. I de første år var der primært tale om humanitær bistand (fødevarehjælp, levering af fyringsolie, medicin, reparation og vedligeholdelse af institutioner), der skulle afhjælpe en nødsituation. De nuværende programmer er derimod beregnet til at afhjælpe de strukturelle problemer og fremme reformen af Rumæniens børneforsorg.

Kommissionen og de rumænske myndigheder er ved at gennemføre et Phare-program til 25 mio. EUR til støtte for den igangværende reform, som er rettet mod følgende:

- Indførelse og udvikling af integrerede børnevelfærdsprojekter på lokalt plan, med særlig vægt på forebyggelse af, at børnene overlades til sig selv eller anbringes på institutioner.

- Ombygning eller lukning af de gammeldags børnehjem og tilbud om alternative faciliteter/ydelser.

- Ydelse af faglig bistand (under anvendelse af medlemsstaternes ekspertise, ved at der stilles en national ekspert til rådighed for den rumænske regering), med henblik på at fremme samarbejdet mellem arbejdsministeriet og de sociale sikringsinstanser (på centralt og lokalt plan) og

instanser for børnepasning (på centralt og lokalt plan) for at sikre, at Rumæniens samlede socialsikringspolitik fungerer effektivt med hensyn til at yde støtte til udsatte børnefamilier, og at forebygge, at børnene overlades til sig selv eller anbringes på institution.

- Gennemførelse af en landsdækkende bevidstgørelseskampagne, der tager sigte på at forebygge, at børn overlades til sig selv, og på at få dem reintegreret i deres egne familier eller i plejefamilier.

Hvad angår den påståede handel med børn fra Rumænien, er Kommissionen vidende om, at der har været forlydende i pressen herom, men Kommissionen har ikke noget bevis for, at der eksisterer netværk, der driver handel af den art.

For så vidt angår adoptioner fremgår af det den regelmæssige rapport fra 2000 om Rumæniens fremskridt mod tiltrædelse(1), at den her gældende lovgivning vedrørende international adoption giver mulighed for andre overvejelser, end hvad der er til barnets bedste. Det bemærkes også, at Rumænien bør bringe sin lovgivning på linje med Haag-konventionen om beskyttelse af børn og om samarbejde med hensyn til internationale adoptioner og FN's konvention om børns rettigheder.

(1) KOM(2000) 710 endelig udg.